Noeuva Zelanda

La **Noeuva Zelanda** (*New Zealand* in ingles, *Aotearoa* in maori) a l'è un paes de l'Oceania, in del sud-ovest de l'Ocean Pacifegh. El Stat a l'è fad su de do isole principai: l'Isola del Nord (o *Te Ika-a-Māui*) e l'Isola del Sud (o *Te Waipounamu*) e de pussee de 700 isolete pussee piscinine. El paes el gh'ha una superfis de 268.021 km² e una popolazzion de 5.127.390 persone. La capitala a l'è Wellington, ma la cità pussee granda e popolada a l'è Auckland.
La Noeuva Zelanda la gh'ha do lengov ofizziai: l'ingles, che l'è parlad del 98% de la popolazzion, e 'l maori, che l'è parlad del 4% de la popolazzion, poeu la gh'è la lengua di segn de la Noeuva Zelanda.

## Etimologia
El prim europee a vedé la Noeuva Zelanda, l'esplorador olandes Abel Tasman, el ciama i isole *Staten Land*, perchè el pensava che eren part de l'Isola di Stat, in sud America. L'Hendrik Brouwer l'ha provad che quella sud-americana a l'era un'isola piscinina in del 1643, e inscì i cartograf olandes hann renominad la terra descoverta del Tasman 'me *Nova Zeelandia* in latin, per la provincia olandesa de la Zelanda.

## Storia
I isole de la Noeuva Zelanda a inn stade i ulteme grande masse abitabel indova che i omen a inn rivad. In tra el 1280 e el 1350 i polinesian hann tacad a rivà e a fermàss in sui isole e hann desvilupad poeu una coltura Māori separada. In del 1642, l'esplorador olandes Abel Tasman a l'è stad el prim europee a vedé la Noeuva Zelanda. In del 1840, representant del Regn Unid e capi Māori hann firmad el Tratad de Waitangi. In del 1841, la Noeuva Zelanda la diventa una colonia de l'imper britanegh.

## Geografia

La Noeuva Zelanda la se troeuva a circa 2.000 chilometer a est de l'Australia travers el Mar de Tasman e a 1.000 chilometer a sud di isole de la Noeuva Caledonia, Figi, e Tonga. A nivell geografegh el paes a l'è un rosc de isole, cont i do isole principai (Isola del Nord e Isola del Sud) che a inn spartide del Strecc de Cook, e dopo de quei chì i cinch isole pussee popolade a inn l'Isola Stewart (terza pussee granda del Stat), l'Isola Chatham, l'Isola de la Granda Barrera, l'Isola D'Urville e l'Isola Waiheke. El paes el gh'ha circa 15.000 km de costa e per via di so isole e di so coste, la so zona esclusiva economega a l'è vuna di pussee grande in del mond, de fad la se spantega per squas quindes voeulte la so superfis de terra.

L'Isola del Sud a l'è la massa de terra pussee granda de la Noeuva Zelanda, a l'è spartita di Alp del Sud. A gh'inn 18 guzze sora i 3.000 meter, el mont pussee volt a l'è l'Aoraki/Mont Cook con i so 3.724 meter. L'Isola del Nord la gh'ha manch de mont, ma inscambi la gh'ha pussee de volcan, 'me l'ativa zona volcanega de Taupō.

I cità pussee important e popolade a inn Auckland, Wellington, Christchurch e Dunedin.

## Organizazzion politega
La Noeuva Zelanda a l'è un regn del Commonwealth: la regina a l'è el Carl III del Regn Unid e la prima ministra a l'è la Jacinda Ardern (del 2017). El paes a l'è organizad in 11 consili regionai e 67 autorità territoriai. El regn de la Noeuva Zelanda el ciapa denter anca Tokelau (un territori dipendent); i Isole Cook e Niue (paes liber associad); la Dipendenza de Ross, che l'è la part de territori de l'Antartid reclamada.

## Note


## Alter proget